# **VÝCHODISKOVÉ PODKLADY**

Projekt interiéru vychádza zo zamerania súčasného stavu(07.2016), pôvodnej dokumentácie realizačného projektu kanalizácie na úrovni 1.pp (1948) a z fyzickej obhliadky objektu.

# **SÚČASNÝ STAV**

Hygienické zázemie zamestnancov, študentov a návštevníkov FA STU je v súčasnosti v stave, ktorý nezodpovedá úrovni vzdelávacej inštitúcie. V ostatných rokoch prebehli nekoordinované lokálne rekonštrukcie toaliet v rôznej stavebnej kvalite, niektoré toalety sú doteraz v pôvodnom stave s menšou mierou zásahov. Pôvodné zvislé rozvody kanalizácie vykazujú poruchy, v časti toaliet nie je doteraz zavedená TUV. Cez predsiene a priestory s pisoármi prebieha objektová dilatácia, ktorá dlhodobo spôsobuje poruchy kanalizácie, rovnako časti stien a obkladov na hrane dilatácie sú deštruované. V súčasnosti nevyhovuje dimenzovanie počtu hygienických zariadení reálnym potrebám, nakoľko počet mužov a žien sa v podstate vyrovnal. V priestoroch WC sa odohrali v rôznom čase aj zásahy, ktoré pozmenili pôvodné členenie a tým sa výrazne obmedzil užívateľský komfort.

V súčasnosti chýba pre zamestnancov hygienické zariadenie (sprcha), ktoré môžu použiť na osobnú hygienu po práci v dielňach.

V menšej miere sa zachovali pôvodné časti stavebného interiéru, ktoré je možné po repasovaní opäť použiť v novom návrhu. Pôvodné podlahy sú tvorené šesťuholníkovou kameninovou mozaikou formátu 25x25mm s rôznymi farebnými variantmi (na podlažiach), špárované cementom. Steny sú obložené bielymi belninovými obkladmi formátu 150x150mm špárované cementom. Nad obkladmi je omietaná stena s maľbou, rovnako ako podhľad. Prechod medzi stenou a stropom je tvorený jednoduchým omietkovým fabiónom. Zárubne sú oceľové s náterom bielej farby, vstupné dvere do predsienky sú drevené s dyhovanou zosadenkou, vnútorné dvere sú bielym náterom so štvorcovým okienkom zaskleným nepriehľadným sklom. Na spodnej strane dverných krídel je skrutkovaný sokel v. 100mm zo surovej HPL (bez dekoračného papiera) v prirodzenej hnedočervenej farebnosti. Predsienku a miestnosť upratovačky presvetľujú obdĺžnikové svetlíky tvorené bielym dreveným rámom zasklené nepriehľadným sklom. Dverné kľučky sú hliníkové s obdĺžnikovým štítom, dizajn kľučky sa smerom ku koncu klinovito zoštíhľuje. V niektorých WC kabínkach sa nachádzajú pôvodné WC misy s hornou nádržkou, v predsienkach sú umývadielka a výlevky.

Odvetranie väčšiny priestorov je priamo otváravými oknami, niektoré predsienky sú napojené na vetrací komín s mriežkou. Ako problematická sa v súčasnosti javí časť priestorov (z dôvodu ich zasadenia mimo fasádu), ktoré sú odkázané na vetranie cez ďalšie priestory alebo na ventilátor zaústený do okenného otvoru, čo po aktuálnej rekonštrukcii okien nie je vhodné riešenie.

# **NAVRHOVANÉ RIEŠENIE**

# **1. ARCHITEKTONICKO – DISPOZIČNÉ RIEŠENIE**

Rekonštrukcia zachováva pôvodnú lokalizáciu hygienických zariadení – hlavnú hygienu radenú nad sebou (súbor č. 2-7) popri schodisku v pravom krídle budovy. Poddimenzované priestory WC na 2.np (súbor č. 4) sú opätovne zväčšené do pôvodného stavu – na dva okenné moduly. Vzhľadom na vyrovnaný počet mužov a žien bolo v navrhovanom stave vymenené pôvodné členenie priestorov v hlavnej hygiene, vďaka čomu pripadne ženám väčší počet WC kabínok. Vymenením mužských a ženských WC sa odstráni aj terajšie problematické umiestnenie pisoárov na stienke v mieste prebiehajúcej objektovej dilatácie. Súčasný stav, keď sú jednotlivé vstupné dvere do predsienok v rôznych pozíciách (niekedy nezmyselne opačne otvárané) je v navrhovanom stave odstránený – spôsob otvárania a umiestnenie dverných otvorov je zjednotený pre všetky podlažia.

Riešenie zachováva a dopĺňa systém kabínok pre upratovačku (minimálne jedna na poschodí) s výlevkou, ktorá je umiestnená výhradne v tomto priestore.

**2. DIZAJNOVÁ A MATERIÁLOVO – FAREBNÁ STRATÉGIA**

Budova FA STU je národnou kultúrnou pamiatkou a návrh zachováva pôvodný „bellušovský“ charakter rekonštruovaných priestorov hygienických zariadení. Korigované vstupné otvory do predsienok WC budú využívať nanovo osadené repasované pôvodné zárubne, dverné krídla a prahy, rovnako aj vnútorné dvere budú biele s okienkom so svetlíkom umiestneným na os dverí. Nepôvodné kovania na dverách budú vymenené za dizajnovo podobné originálnym hliníkovým kovaniam s hranatým štítom a kľučkou. Na podlahu bude použitá keramická gresová šesťuholníková mozaika 23 x 23 mm v tmavošedej farbe, keramické obklady stien budú do výšky zárubní z bielych glazovaných obkladov štvorcového formátu 100 x 100 mm, v takej kvalite, ktorú je možné použiť aj na podlahu v sprche (súbor č. 1) a v miestnostiach upratovačiek. Samotné delenie kabínok bude riešené ľahkými inštalačnými priečkami s laminovaným povrchom v svetlošedej farebnosti. V priestoroch WC a v predsienkach je znížený plný SDK podhľad, priestory upratovačiek a sprchy sú bez podhľadu. Systém osvetlenia spravidla vychádza z priestorových súvislostí – líniové LED osvetlenie v zapustenej pozdĺžnej nike v podhľade na strane pisoárov a umývadiel a bodové zapustené svietidlá nad kabínkami. Dizajn záchodových mís, umývadiel, pisoárov a výleviek zodpovedá architektonickému charakteru priestorov. Všetky doplnky (dávkovač toaletného papiera, dávkovač mydla, sušič rúk, wc kefa, hygienický kôš a pod.) budú v bielej farbe. Na vstupných dverách do predsienok (s výnimkou miestnosti upratovačiek) je vhodné osadiť jednoznačné piktogramy aj z hľadiska generálnej výmeny pozícií toaliet pre mužov a ženy.

# **3. STAVEBNÉ RIEŠENIE**

**3.1 HLAVNÁ HYGIENA** (súbor č. 2-7)

Dverné otvory, ktoré budú upravované v pôvodných murovaných priečkach hr. 150mm budú domurované plnou pálenou tehlou na VC maltu (100 MPa). Zo strany chodby bude po obvode zárubní zachovaná oblá nuta (drážka) hĺbky cca 5mm a šírky cca 15mm. Zasiahnuté a doplnené časti omietky zo strany chodby budú upravené do podobnej reliéfnej úpravy omietky s náterom ako sú upravené existujúce steny. Spoločná stena medzi WC muži a WC ženy, ktorá obsahuje zabudované podomietkové nádržky, bude nanovo vytvorená z SDK steny s obojstranným dvojitým opláštením zo sadrokartónu hr.12,5 mm určeného do vlhkého prostredia. Táto stena bude osadená vždy na šírku medziokenného stĺpika, z ktorého budú pred realizáciou odstránené omietky okenných špaliet. Sadrokartónové opláštenie prebehne až k okennému rámu, na okennných špaletách bude lepené na maltové terče a poistené hmoždinkami do príslušného muriva. Doplnená predstienka na hrane objektovej dilatácie bude z SDK konštrukcie s jednostranným dvojitým opláštením zo sadrokartónu hr. 12,5 mm určeného do vlhkého prostredia s priznaným ukončením plastovou U lištou voči omietaným stenám.

Podlahy budú, po odstránení krycích vrstiev, v prípade väčších defektov vyspravené betónovou mazaninou. Následne po napenetrovaní hĺbkovou akrylovou penetráciou budú podlahy vyrovnané samonivelačným poterom. Po penetrácii poteru bude na podlahy vo WC použitá keramická gresová šesťuholníková mozaika 25x25mm v tmavošedej farbe lepená na flexibilné lepidlo a špárovaná epoxidovou špárovacou hmotou v cementovej farebnosti. Na podlahu v miestnosti upratovačky bude použitý biely glazovaný obklad štvorcového formátu 100 x 100 mm hr. 6 mm lepený na flexibilné lepidlo a špárovaný epoxidovou špárovacou hmotou v cementovej farebnosti. Dverné prahy budú po repasovaní opäť osadené na miestach vstupných dverí z chodby do predsienok. Prechod medzi predsienkami a miestnosťou s WC kabínkami bude bez prahu.

Steny budú, po odstránení obkladov, vyrovnané cementovou omietkou. Na steny, obložené do výšky hornej hrany zárubne (cca 2050 mm), bude použitý biely glazovaný obklad štvorcového formátu 100 x 100 mm hr.6 mm lepený na flexibilné lepidlo a špárovaný epoxidovou špárovacou hmotou v cementovej farebnosti. Vonkajší roh a horný okraj obkladov bude vždy ukončený bielym plastovým hranatým L profilom výšky 9mm. Vnútorné kúty obkladu budú pretmelené sanitárnym silikónom v príslušnej farbe špárovacej hmoty. Omietané časti nad obkladom budú upravené matným bielym oderuodolným náterom.

Podhľad bude z plného SDK na dvojitom rošte z sadrokartónu hr. 12,5 mm určeného do vlhkého prostredia s priznaným ukončením U lištou voči omietaným stenám. Úroveň podhľadu bude vždy v úrovni spodnej hrany nadokenného prekladu. Vnútorné kúty podhľadu budú pretmelené akrylom. SDK podhľad bude upravený matným bielym oderuodolným náterom. Nad úrovňou podhľadu bude do existujúcej vetracej šachty prerazený otvor cca 200 cm² tak, aby umožňoval odsávanie vzduchu z priestorov oboch WC, prípadne z miestnosti upratovačky.

# **4. ÚPRAVA DOTKNUTÝCH VYKUROVACÍCH TELIES A ROZVODOV KÚRENIA**

Rekonštrukcia hygienických zariadení vyžaduje aj lokálnu úpravu existujúcich rozvodov kúrenia, nakoľko tieto boli realizované vo veľmi nízkom štandarde. Pripojenia vykurovacej vody budú lokálne zasekané do steny tak, aby boli skryté pod budúcimi obkladmi, s dostatočnou tepelnou izoláciou z Tubolitu. Existujúce liatinové radiátorové telesá budú po vyčistení a povrchovej úprave bielou farbou RAL 9003 opäť osadené na pôvodných miestach s výnimkou WC kabínok.

Potrebné vykurovanie priestoru sprchy (súbor č. 1) bude zabezpečené infražiaričom, ktorý bude ovládaný samostatným vypínačom spínajúcim elektrickú zásuvku.

V Bratislave 10.2019 Autori: Peter Daniel, Michal Hronský, Dušan Kočlík